Keeperstjernens herlige revansj sikret OL-finale
32-åringen har havnet i skyggen av Kari Aalvik Grimsbøs prestasjoner til nå OL, men etter drøye 20 minutter fikk hun sjansen i semifinalen. Og den tok hun særdeles godt vare på. Dermed er Norge klar for OL-finalen lørdag kveld - og i det dommeren blåste tok det helt av for jentene som hoppet rundt i ring, klemmet alle de så og takket det mannsterke norske publikummet i London. - Det er veldig deilig for meg å få en god kamp. Det var godt for meg, men det er viktigere at laget vinner, sier Katrine Lunde Haraldsen i pressesonen etter kampen. - Man jobber hele tiden. Det er ikke alltid man får det til å fungere, men det er deilig når det løsner. Hvis det ikke gjør det må man likevel fortsette, og da vil det løsne, fortsetter hun. I den første omgangen viste keeeperen at hun var tilbake i godt gammelt slag da hun reddet fem av åtte forsøk. - Jeg er vant til det. Hun tar fra oss selvtilliten på trening. Jeg er kjempeglad for på hennes vegne, sier Heidi Løke. - Det er nå det gjelder, vet du, sier Løke. VGs statistikk viser at hun stoppet hele 14 av 25 skudd. - Ta noen smeller Norge åpnet oppgjøret med å gjøre akkurat det de er best på: Stenge igjen i forsvar og løpe over motstanderen. Allerede etter snaue ni minutter ledet Norge 7-3 og Sør-Korea følte seg tvunget til å ta en timeout. Deretter holdt avstanden seg lenge, inntil Kristine Lunde-Borgersen dro på seg en utvisning for å stoppe en klar koreansk målsjanse. Da kom Sør-Korea nærmere, og på 15-13 kalte landslagssjef Thorir Hergeirsson spillerne til seg for ett minutts peptalk. - De har ni skudd fra distanse uforstyrret, så det er der vi må begynne. Vi må opp og ta noen smeller, manet han. Lunde-Borgersen hadde før utvisning markert seg i positiv retning: Totalt fire ganger steg hun til værs og banket ballen i mål etter å ha kommet inn fra benken omtrent midtveis i første omgang.Etter hvilen fortsatte hun og satte inn ytterligere to mål bak Sør-Koreas keeper. Sør-Korea klarte aldri å utligne Norges ledelse, og med godt keeperspill betød det lite at det ble noen bomskudd fremover utover i omgangen. Nå venter enten Montenegro eller Spania i finalen. Norge tapte 20-25 for sistnevnte i gruppespillet.
(Norge-Sør-Korea 31-25) Katrine Lunde Haraldsen (32) ble benket fra start, men kom inn og var nøkkelkvinnen da Norges jubeljenter spilte seg til OL-finalen i håndball.